b'\n_START_ARTICLE_\nGips-kartonske plo\xc4\x8de\n_START_PARAGRAPH_\nGips-kartonske plo\xc4\x8de ili gipsanokartonske plo\xc4\x8de su industrijski proizvedene gra\xc4\x91evne plo\xc4\x8de s gipsanom jezgrom obostrano oblo\xc5\xbeenom ljepenkom. Izra\xc4\x91uju se u duljini od 150 do 300\xc2\xa0centimetara, \xc5\xa1irini od 60 do 125\xc2\xa0centimetara, a debljini od 9,5 do 25\xc2\xa0milimetara. Razmjerno su lake i elasti\xc4\x8dne, mogu se savijati, lako rezati i ugraditi (montirati) na drvenu ili metalnu potkonstrukciju, te zavr\xc5\xa1no obraditi i li\xc4\x8diti, pa se danas vrlo \xc4\x8desto koriste kao takozvana suha gradnja pregradnih zidova, oblaganje postoje\xc4\x87ih zidova, izvedbu spu\xc5\xa1tenih stropova i sli\xc4\x8dno. Razgovorno se nazivaju i knauf plo\xc4\x8dama, prema tr\xc5\xbei\xc5\xa1nom nazivu jednoga od proizvo\xc4\x91a\xc4\x8da. _NEWLINE_Gips-kartonske plo\xc4\x8de namijenjene su upotrebi u izgradnji odnosno pregra\xc4\x91ivanju unutra\xc5\xa1njeg prostora. Ovim plo\xc4\x8dama izvode se pregradni zidovi \xc4\x8dija svojstva zvu\xc4\x8dne i toplinske izolacije nisu lo\xc5\xa1ija od klasi\xc4\x8dnih pregradnih zidova, za manju cijenu i brzinu gradnje.'